
Kisteljesítményű kísérleti szélerőmű villamos tervezése és megvalósítása állandó mágneses szinkron generátorral

Dolgozatom tárgya egy olyan szélerőmű modellezése, villamos tervezése és deszkamodell szintű megvalósítása, amely képes a villamos forgógépek oldaláról megvilágítani korunk egyik sokat vitatott energetikai kérdését, a szélenergia hasznosításán alapuló villamosenergia-termelés folyamatát. Dolgozatom során megvizsgáltam a szélenergia alapú villamosenergia-termelés alapvető természettudományos összefüggéseit, a fizikai jellemzők közötti kapcsolatok feltárásán keresztül megfogalmaztam egy kisteljesítményű kísérleti szélerőmű üzemeltetéséhez és modellezéséhez szükséges feltételeket. A gyakorlati megvalósítás érdekében szempontrendszert dolgoztam ki a felhasználandó villamos forgógép kiválasztására. A gyártói katalógusok áttekintése után arra a következtetésre jutottam, hogy a követelmények teljesítéséhez ilyen alacsony teljesítményszinten egyedi tervezésű villamos forgógépre van szükség.
A szakirodalmat tanulmányozva különböző koncepciók megvalósíthatóságát vizsgáltam, amely a tervezési folyamatok és az alkatrészek beszerzésének iteratív jellege miatt egy összetett műszaki-gazdasági kihívásnak bizonyult. A megvalósított alkalmazás-specifikus kétfázisú állórész-tekercselés és hozzá illesztett állandó mágneses forgórész felhasználásával egy demonstrálható és működőképes szélenergia-átalakító rendszert állítottam össze. A generátorhoz egy Funduino Mega 2560 R3 fejlesztőkártyát beépítve mikrokontroller alapú Hall-szenzoros fordulatszámmérést készítettem, a megjelenítésre TC1602A-01T típusú LCD modult használtam. A generátor villamos jellemzőit különböző üzemállapotokban vizsgáltam, a mérések eredményeit részletesen dokumentáltam. A feldolgozott szakirodalom és vizsgálataim alapján MATLAB Simulink környezetben összeállítottam a szélenergia-átalakító rendszer irányítástechnikai modelljét, megteremtve ezzel egy modell alapú szabályozó létrehozásának lehetőségét.

